Eurolines, der normalt ruller ud til alverdens lande fra Aarhus, kaster sig i denne måned ud i konkurrencen med DSB, Rød Billet og Abildskou på ruten Aarhus-København

Annonce

Den store færdselsåre Aarhus-København får et nyt tilbud, når busselskabet Eurolines kaster sig ud i en ny rute til og fra hovedstaden. Det sker ved udgangen af maj. I forvejen kører selskaberne Abildskou og Rød Billet masser af passagerer på ruten i konkurrence med DSB.

Regionsdirektør for Skandinavien Jonas Schmidt mener, at de fleste af busselskabets fremtidige kunder på ruten vil købe en standardbillet, der kommer til at ligge på niveauet 130-160 kroner. Det siger han til Dagbladet Børsen.

Eurolines går ind i det her, fordi vi ser, der er et vækstmarked på busområdet, og det vækstmarked vil vi gerne være en del af. Men vi tror samtidig også på, at der er plads til tre eller fire spillere på busmarkedet, uden der er grund til at gå i en stor priskrig,« siger Jonas Schmidt til Børsen.

Han regner med at kapre de fleste kunder fra DSB, fordi - som han siger - mange har fundet ud af, at det går næsten lige så hurtigt at blive kørt til København i bus som i tog.

Ifølge Eurolines er DSBs antal af togpassagerer på ruterne mellem øst og vest over Storebælt faldet med cirka 730.000 siden 2012. Folk søger andre veje, og derfor tilbyder Eurolines nu den nye rute.

Eurolines kører hvert år 200.000 skandinavere rundt i Europa.